Himmerlands Boligforening har i to år arbejdet på at etablere almene boliger i første parket ud til Mariagerfjord. Nu står boligerne klar, og der er mulighed for at se dem til åbent hus 26. januar. Boligerne er klar til indflytning 1. marts. - Interessen for at se de i alt 30 almene lejeboliger er stor, så derfor holder vi åbent hus. Her vil der være rig anledning til at få et nærmere indblik i både udvalgte boliger og afdelingen som helhed, lyder det fra boligforeningens direktør Ole Nielsen. Skal give plads til børnefamilier Lejlighederne varierer i størrelse men er fra 68 til 107 kvadratmeter. Planen er, at boligerne særligt skal appelere til borgere, der lige nu bor i ældre parcelhuse. - Fordi der måske ikke har været et tilstrækkelig attraktivt boligtilbud – herunder lejeboliger – er mange blevet boende 20-30 år i deres parcelhuse, siger Ole Nielsen og fortsætter: - Dermed er udbuddet af de lidt billigere huse, som ville egne sig rigtig godt til en yngre målgruppe, blevet holdt ude af boligmarkedet. En konsekvens af det har for Mariager været, at der ikke er flyttet så mange unge til byen, som man kunne drømme om. Jeg tror på, at vores byggeri vil medvirke til, at disse ældre og lidt billigere parcelhuse nu kommer i spil og at vi dermed kan være med til at sikre, at yngre familier og familier med børn flytter til Mariager, fordi udbuddet af parcelhuse i kraft af det nye byggeri stiger.
Det er planen at lejlighederne med fjordudsigt skal lokke ældre beboere væk fra parcelhusene og ind i lejlighederne.